[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 30.3.2009

KOM(2009) 142 endelig

2009/0048 (COD)

Forslag til

EUROPA-PARLAMENTETS OG RÅDETS FORORDNING

om tilpasning af visse retsakter, der er omfattet af proceduren i traktatens artikel 251 til Rådets afgørelse 1999/468/EF, for så vidt angår forskriftsproceduren med kontrol

Tilpasning til forskriftsproceduren med kontrol

Del 5

BEGRUNDELSE

1. Rådets afgørelse 2006/512/EF og den nye forskriftsprocedure med kontrol

Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[1], er blevet ændret ved Rådets afgørelse 2006/512/EF af 17. juli 2006[2].

Ved artikel 5a i den ændrede afgørelse 1999/468/EF indførtes en ny forskriftsprocedure med kontrol i forbindelse med generelle foranstaltninger, der har til formål at ændre ikke-væsentlige bestemmelser i en basisretsakt, der er vedtaget efter proceduren i traktatens artikel 251, herunder ved at lade visse sådanne bestemmelser udgå eller ved at supplere med nye ikke-væsentlige bestemmelser.

2. Prioriteret og generel tilpasning

I en fælles erklæring[3] har Europa-Parlamentet, Rådet og Kommissionen fastlagt en liste over basisretsakter, som det er presserende at tilpasse til den ændrede afgørelse med henblik på at indføre den nye forskriftsprocedure med kontrol (prioriteret tilpasning). Kommissionen forelagde alle forslagene vedrørende prioriteret tilpasning i december 2006. De er siden blevet behandlet og vedtaget af Parlamentet og Rådet[4].

For at forskriftsproceduren med kontrol også kan finde anvendelse på andre retsakter, der er vedtaget efter den fælles beslutningsprocedure, og som allerede var gældende, da afgørelse 2006/512/EF fik virkning, er det ifølge den fælles erklæring også nødvendigt at tilpasse disse retsakter efter de gældende procedurer (generel tilpasning). I en erklæring, der ikke er offentliggjort i EU-Tidende[5], har Kommissionen forpligtet sig til at foretage en gennemgang af alle disse retsakter med henblik på om fornødent at tilpasse dem til den nye forskriftsprocedure med kontrol.

Kommissionen har besluttet at foretage tilpasningen ved hjælp af forslag til opsamlingsforordninger. Hver enkelt forordning samler og ændrer flere snese retsakter samtidigt. Formålet med denne metode er at opnå en rationel, sammenhængende tilpasning. Herved kan lovgiverne foretage en mere effektiv og hurtigere gennemgang, og det bliver lettere at foretage en sammenhængende, horisontal behandling. Så længe basisretsakternes indhold ikke gøres til genstand for nogen ændring, kan man med denne metode koncentrere sig om de juridiske aspekter i teksterne.

Efter en meddelelse fra Kommissionen til Europa-Parlamentet og Rådet, der blev vedtaget den 23. november 2007[6], vedtog Kommissionen de tre første forslag den 23. november[7] og den 19. december 2007[8]. Det sidste forslag vedtoges af Kommissionen den 11. februar 2008[9].

Formålet med tilpasningen er i de gældende retsakter at indføre forskriftsproceduren med kontrol, således som den er fastsat i artikel 5a i den ændrede afgørelse 1999/468/EF. Inden for rammerne heraf kan tilpasningen, hvis det forekommer berettiget, navnlig under hensyntagen til arten af de påtænkte foranstaltninger, omfatte bestemmelser vedrørende en forlængelse eller afkortning af de frister, der normalt gælder under forskriftsproceduren med kontrol, jf. stk. 5 i nævnte artikel 5a. Der kan eventuelt også åbnes mulighed for anvendelse en hasteprocedure, hvis omstændighederne tilsiger det, jf. stk. 6 i nævnte artikel 5a.

3. Europa-Parlamentets beslutning

Den 23. september 2008 vedtog Europa-Parlamentet en beslutning med henstillinger til Kommissionen om tilpasning af visse retsakter til den nye komitologiafgørelse[10].

I denne beslutning anmodede Europa-Parlamentet Kommissionen om at forelægge nye lovgivningsforslag med henblik på at afslutte den generelle tilpasning. I den forbindelse opstillede Europa-Parlamentet en liste over retsakter, som det mente burde tilpasses til den nye udvalgsprocedure, og som ikke var nævnt i den meddelelse, Kommissionen vedtog den 23. november 2007[11].

4. Kommissionens stillingtagen med hensyn til opfølgningen af Europa-Parlamentets beslutning

Inden Kommissionen forelagde ovennævnte meddelelse, havde den foretaget en meget grundig gennemgang af alle de retsakter, der var vedtaget efter den fælles beslutningstagning, for at finde dem, der giver Kommissionen beføjelse til at vedtage generelle foranstaltninger, der har til formål at ændre ikke-væsentlige bestemmelser i den pågældende basisretsakt. Kommissionen opstillede på grundlag heraf en liste med mere end 200 retsakter, der burde tilpasses, idet den samtidig tilkendegav, at der senere kunne foretages ændringer af denne liste.

Kommissionen har meget nøje undersøgt de 14 retsakter, som Europa-Parlamentet gjorde opmærksom på i sin beslutning af 23. september 2008. Alle de bestemmelser i disse basisretsakter, ved hvilke Kommissionen tillægges gennemførelsesbeføjelser, er blevet omhyggeligt undersøgt.

4.1. Efter at have foretaget denne undersøgelse mener Kommissionen ikke, at den bør forelægge forslag vedrørende alle disse basisretsakter. Følgende retsakter bør efter Kommissionens mening ikke tilpasses til den nye udvalgsprocedure:

RETSAKTER, FOR HVILKE DER ALLEREDE ER FORETAGET ELLER FORESLÅET TILPASNING.

- Europa-Parlamentets og Rådets direktiv 2000/25/EF af 22. maj 2000 om foranstaltninger mod emission af forurenende luftarter og partikler fra forbrændingsmotorer til fremdrift af landbrugs- og skovbrugstraktorer og om ændring af Rådets direktiv 74/150/EØF

Denne retsakt er allerede blevet tilpasset til forskriftsproceduren med kontrol ved artikel 19 i direktiv 2003/37/EF, som er en af de basisretsakter, for hvilke tilpasningen til den nye procedure blev foretaget ved en af de førnævnte opsamlingsforordninger, del 1, vedtaget den 22. oktober 2008 (forordning (EF) nr. 1137/2008, EUT L 311 af 21. november 2008, bilaget, punkt 3.7, nr. 1).

Ifølge artikel 19 i direktiv 2003/37/EF, som ændret ved opsamlingsforordningen, del 1, skal enhver ændring vedrørende tekniske tilpasninger af de særdirektiver, der er anført i bilag II, kapitel B, nemlig foretages efter forskriftsproceduren med kontrol. Og direktiv 2000/25/EF er netop et af disse særdirektiver.

- Europa-Parlamentets og Rådets direktiv 2001/43/EF af 27. juni 2001 om ændring af Rådets direktiv 92/23/EØF om dæk til motorkøretøjer og påhængskøretøjer samt om montering heraf

- Europa-Parlamentets og Rådets direktiv 2004/3/EF af 11. februar 2004 om ændring af Rådets direktiv 70/156/EØF og 80/1268/EØF for så vidt angår måling af N1-køretøjers CO2-emissioner og brændstofforbrug

Disse to direktiver er automatisk blevet omfattet af forskriftsproceduren med kontrol ved deres optagelse i bilag IV til direktiv 2007/46/EF af 5. september 2007 (EUT L 263 af 9. oktober 2007). Alle ændringer af bestemmelser i de "særdirektiver", der er anført i dette bilag IV, skal nemlig foretages efter forskriftsproceduren med kontrol i medfør af artikel 39, stk. 2 og 9, i direktiv 2007/46/EF. En tilpasning af disse to retsakter er således ikke længere nødvendig.

- Europa-Parlamentets og Rådets direktiv 2005/64/EF af 26. oktober 2005 om typegodkendelse af motorkøretøjer med hensyn til genbrugelighed, genvindelighed og nyttiggørelsesmuligheder og om ændring af Rådets direktiv 70/156/EØF

- Europa-Parlamentets og Rådets direktiv 2006/40/EF af 17. maj 2006 om emissioner fra luftkonditioneringsanlæg i motorkøretøjer og om ændring af Rådets direktiv 70/156/EØF

Disse to retsakter er ligeledes anført i bilag IV til direktiv 2007/46/EF af 5. september 2007, efter at dette bilag er blevet ændret ved Kommissionens forordning (EF) nr. 1060/2008 af 7. oktober 2008. Enhver ændring af disse to direktiver skal derfor fremover foretages efter forskriftsproceduren med kontrol i henhold til førnævnte artikel 39 i direktiv 2007/46/EF. En tilpasning af disse direktiver er derfor ikke længere nødvendig.

- Europa-Parlamentets og Rådets direktiv 2005/33/EF af 6. juli 2005 om ændring af direktiv 1999/32/EF for så vidt angår svovlindholdet i skibsbrændstoffer

Direktiv 1999/32/EF er anført i forslaget til opsamlingsforordning, del 2 (KOM(2007) 824 endelig). Ved udarbejdelsen af dette forslag har Kommissionen taget behørigt hensyn til de ændringer, der blev foretaget af denne retsakt ved direktiv 2005/33/EF. Den mener derfor, at alle de bestemmelser, der bør tilpasses til forskriftsproceduren med kontrol, er anført i dens forslag til opsamlingsforordning, del 2, og at det ikke er nødvendigt at forelægge et andet forslag vedrørende denne retsakt.

RETSAKT, DER IKKE ER OMFATTET AF PROCEDUREN MED FÆLLES BESLUTNINGSTAGNING.

- Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999

Retsgrundlaget for denne retsakt henhører ikke under traktatens artikel 251; forskriftsproceduren med kontrol finder derfor ikke anvendelse.

RETSAKT VEDTAGET EFTER IKRAFTTRÆDELSEN AF 2006-REFORMEN

- Europa-Parlamentets og Rådets forordning (EF) nr. 1905/2006 af 18. december 2006 om oprettelse af et instrument til finansiering af udviklingssamarbejde

Da denne retsakt er vedtaget efter den 23. juli 2006, dvs. efter ikrafttrædelsen af den reform, ved hvilken forskriftsproceduren med kontrol indførtes, skal der ikke foretages nogen form for tilpasning heraf; ved retsaktens vedtagelse har Europa-Parlamentet og Rådet ikke ment, at de beføjelser, der tillægges Kommissionen, er af en sådan karakter, at de bør omfattes af den nye udvalgsprocedure.

Kommissionen har intet grundlag for nu at betvivle denne vurdering, som lovgiveren har foretaget; ingen bestemmelse i denne retsakt giver Kommissionen beføjelse til at vedtage generelle foranstaltninger, som kan ændre eller supplere retsakten.

RETSAKTER, SOM IKKE INDEHOLDER NOGEN BESTEMMELSE, DER HENHØRER UNDER FORSKRIFTSPROCEDUREN MED KONTROL

- Europa-Parlamentets og Rådets direktiv 2001/46/EF af 23. juli 2001 om ændring af Rådets direktiv 95/53/EF om principperne for tilrettelæggelse af offentlig kontrol på foderstofområdet, samt af direktiv 70/524/EØF, 96/25/EF og 1999/29/EF vedrørende foder

Dette direktiv ændrer de beføjelser, som Kommissionen er tillagt ved direktiv 95/53/EF. Det giver imidlertid ikke Kommissionen beføjelse til at vedtage generelle foranstaltninger, der kan ændre eller supplere basisretsakten. De beføjelser, som Kommissionen er tillagt, vedrører nemlig vedtagelse af ikke-bindende retningslinjer (artikel 4a, stk. 3), vedtagelse af individuelle foranstaltninger (artikel 15a, stk. 1 og 2) og indførelse af et system for hurtig udveksling af oplysninger (artikel 16c, stk. 3).

- Europa-Parlamentets og Rådets direktiv 2002/33/EF af 21. oktober 2002 om ændring af Rådets direktiv 90/425/EØF og 92/118/EØF for så vidt angår sundhedsbestemmelser for animalske biprodukter

Dette direktiv ændrer direktiv 92/118/EF og giver Kommissionen beføjelse til at udarbejde en liste over virksomheder, som de produkter, der kan indføres til Fællesskabet, må stamme fra. En optagelse på denne liste er en individuel foranstaltning, som ikke henhører under forskriftsproceduren med kontrol.

- Europa-Parlamentets og Rådets direktiv 2004/41/EF af 21. april 2004 om ophævelse af visse direktiver om levnedsmiddelhygiejne og sundhedsbetingelser for produktion og afsætning af visse animalske produkter til konsum og om ændring af Rådets direktiv 89/662/EØF og 92/118/EØF og Rådets afgørelse 95/408/EF

Efter Kommissionens mening indeholder eller ændrer dette direktiv ikke nogen form for delegation af beføjelser, og det påvirker derfor ikke de ændrede retsakters bestemmelser, for så vidt angår udvalgsprocedurerne.

- Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen)

Kommissionen mener, at de gennemførelsesbeføjelser, den er blevet tillagt ved artikel 4, stk. 2, 3, 4 og 6, i denne retsakt, ikke henhører under forskriftsproceduren med kontrol. De foranstaltninger, der er omhandlet i artikel 4, stk. 2, er rene gennemførelsesforanstaltninger og er ikke af generel karakter. I henhold til artikel 4, stk. 3, 4 og 6, kan Kommissionen blot gennemføre basisretsaktens bestemmelser, hvorimod den ikke har beføjelse til at ændre eller supplere disse. Kriterierne for anvendelsen af den nye procedure er således ikke opfyldt.

4.2. Til gengæld er Kommissionen enig med Europa-Parlamentet i, at følgende basisretsakter indeholder nogle bestemmelser, som bør tilpasses til forskriftsproceduren med kontrol:

- Europa-Parlamentets og Rådets direktiv 2000/15/EF af 10. april 2000 om ændring af Rådets direktiv 64/432/EØF om veterinærpolitimæssige problemer ved handel inden for Fællesskabet med kvæg og svin

- Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97

Formålet med nærværende forslag er at foretage en tilpasning af disse to basisretsakter til forskriftsproceduren med kontrol.

2009/0048 (COD)

Forslag til

EUROPA-PARLAMENTETS OG RÅDETS FORORDNING

om tilpasning af visse retsakter, der er omfattet af proceduren i traktatens artikel 251 til Rådets afgørelse 1999/468/EF, for så vidt angår forskriftsproceduren med kontrol

Tilpasning til forskriftsproceduren med kontrol

Del 5

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 152,

under henvisning til forslag fra Kommissionen[12],

under henvisning til udtalelse fra Det Europæiske Økonomiske og Sociale udvalg[13],

efter høring af Regionsudvalget[14],

efter proceduren i traktatens artikel 251[15], og

ud fra følgende betragtninger:

(1) Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[16], er blevet ændret ved afgørelse 2006/512/EF[17], ved hvilken der er indført en forskriftsprocedure med kontrol i forbindelse med generelle foranstaltninger, der har til formål at ændre ikke-væsentlige bestemmelser i en basisretsakt, der er vedtaget efter proceduren i traktatens artikel 251, herunder ved at lade sådanne bestemmelser udgå eller ved at supplere retsakten med nye ikke-væsentlige bestemmelser.

(2) I overensstemmelse med Europa-Parlamentets, Rådets og Kommissionens erklæring[18] vedrørende afgørelse 2006/512/EF skal retsakter vedtaget efter proceduren i traktatens artikel 251, som allerede var trådt i kraft, tilpasses efter de gældende procedurer, for at forskriftsproceduren med kontrol kan finde anvendelse på dem.

(3) De ændringer, der skal foretages i retsakterne i den forbindelse, vedrører kun udvalgsprocedurerne, og der er derfor ikke behov for, at medlemsstaterne gennemfører dem for direktivernes vedkommende —

UDSTEDT FØLGENDE FORORDNING:

Artikel 1

De retsakter, der er anført i bilaget, tilpasses, som angivet i bilaget, til afgørelse 1999/468/EF, som ændret ved afgørelse 2006/512/EF.

Artikel 2

Henvisninger til bestemmelser i de retsakter, der er anført i bilaget, betragtes som henvisninger til de pågældende bestemmelser som ændret ved denne forordning.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Strasbourg, den

På Europa-Parlamentets vegne På Rådets vegne

Formand Formand

BILAG

1. Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin[19].

For så vidt angår Rådets direktiv 64/432/EØF, bør Kommissionen bemyndiges til at vedtage regler om de oplysninger, som de nationale databaser skal indeholde vedrørende svin. Da der her er tale om generelle foranstaltninger, der har til formål at ændre ikke-væsentlige bestemmelser i dette direktiv ved at supplere det, bør foranstaltningerne vedtages efter forskriftsproceduren med kontrol i artikel 5a i afgørelse 1999/468/EF.

I direktiv 64/432/EØF foretages der derfor følgende ændringer:

1. Artikel 14, stk. 3, litra C, nr. 4, affattes således:

"4. For at sikre, at de forskellige nationale databaser vedrørende svin bliver operationelle, fastsætter Kommissionen regler om de oplysninger, som databaserne skal indeholde. Disse foranstaltninger, der har til formål at ændre ikke-væsentlige bestemmelser i dette direktiv ved at supplere det, vedtages efter forskriftsproceduren med kontrol i artikel 17a, stk. 2. Andre passende gennemførelsesbestemmelser fastsættes efter proceduren i artikel 17."

2. I artikel 17a indsættes i stedet for stk. 2 og 3 følgende tekst som stk. 2:

"2. Når der henvises til dette stykke, anvendes artikel 5a, stk. 1-4, og artikel 7 i afgørelse 1999/468/EF, jf. dennes artikel 8."

2. Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97 [20].

For så vidt angår forordning 1760/2000 bør Kommissionen bemyndiges til at vedtage foranstaltninger til gennemførelse af visse bestemmelser i afsnit I, navnlig bestemmelserne om forlængelse af maksimumsfrister, øremærker, dyrepas, listen og mindstekrav til den kontrol, der skal foretages, samt de generelle overgangsforanstaltninger, der er nødvendige for at lette gennemførelsen af dette afsnit. Da der her er tale om generelle foranstaltninger, der har til formål at ændre ikke-væsentlige bestemmelser i denne forordning ved supplering af den, skal foranstaltningerne vedtages efter forskriftsproceduren med kontrol i artikel 5a i afgørelse 1999/468/EF.

I forordning (EF) nr. 1760/2000 foretages der derfor følgende ændringer:

1. Artikel 4, stk. 2, andet afsnit, affattes således:

"Efter anmodning fra en medlemsstat kan Kommissionen dog fastsætte, under hvilke omstændigheder medlemsstaterne kan forlænge maksimumsfristen. Denne foranstaltning, der har til formål at ændre ikke-væsentlige bestemmelser i denne forordning ved at supplere den, vedtages efter forskriftsproceduren med kontrol i artikel 23, stk. 4."

2. Artikel 6, stk. 1, fjerde afsnit, affattes således:

"Efter anmodning fra en medlemsstat kan Kommissionen dog fastsætte, under hvilke omstændigheder medlemsstaterne kan forlænge maksimumsfristen. Denne foranstaltning, der har til formål at ændre ikke-væsentlige bestemmelser i denne forordning ved at supplere den, vedtages efter forskriftsproceduren med kontrol i artikel 23, stk. 4."

3. Artikel 7, stk. 1, andet led, affattes således:

"- så snart den elektroniske database er fuldt operationel, inden for en frist, som fastsættes af medlemsstaten, og som skal være på mellem tre og syv dage, til myndighederne indberette alle flytninger til og fra bedriften og alle dyrefødsler og -dødsfald på bedriften sammen med datoerne for disse begivenheder. Efter anmodning fra en medlemsstat kan Kommissionen dog fastsætte, under hvilke omstændigheder medlemsstaterne kan forlænge maksimumsfristen og fastsætte specifikke regler for flytning af kvæg, der om sommeren græsser forskellige steder i bjergområder. Denne foranstaltning, der har til formål at ændre ikke-væsentlige bestemmelser i denne forordning ved at supplere den, vedtages efter forskriftsproceduren med kontrol i artikel 23, stk. 4."

4. Artikel 10 affattes således:

"Artikel 10

1. Følgende foranstaltninger, der er nødvendige til gennemførelse af bestemmelserne i dette afsnit, vedtages af Kommissionen:

a) bestemmelser vedrørende øremærkerne

b) bestemmelser vedrørende passet

c) bestemmelser vedrørende listen

d) mindstekrav til den kontrol, der skal foretages.

Disse foranstaltninger, der har til formål at ændre ikke-væsentlige bestemmelser i denne forordning ved supplering af den, vedtages efter forskriftsproceduren med kontrol i artikel 23, stk. 4.

2. Generelle overgangsforanstaltninger, der har til formål at ændre ikke-væsentlige bestemmelser i denne forordning, herunder ved at supplere med nye ikke-væsentlige bestemmelser, navnlig supplerende præciseringer af de ved forordningen fastsatte krav, vedtages efter forskriftsproceduren med kontrol i artikel 23, stk. 4.

3. Følgende foranstaltninger, der er nødvendige til gennemførelse af bestemmelserne i dette afsnit, vedtages efter forvaltningsproceduren i artikel 23, stk. 2:

a) anvendelse af administrative sanktioner

b) andre overgangsforanstaltninger end de i stk. 2 nævnte, der er påkrævede for at lette anvendelsen af dette afsnit."

5. I artikel 23 foretages følgende ændringer:

a) Stk. 1, litra a), affattes således:

"a) ved iværksættelsen af artikel 10 af forvaltningskomitéen for direkte betalinger, jf. artikel 141 i Rådets forordning (EF) nr. 73/2009"

b) Stk. 4 affattes således:

"4. Når der henvises til dette stykke, anvendes artikel 5a, stk. 1-4, og artikel 7 i afgørelse 1999/468/EF, jf. dennes artikel 8."

[1] EFT L 184 af 17.7.1999, s. 23.

[2] EUT L 200 af 22.7.2006, s. 11.

[3] EUT C 255 af 21.10.2006, s. 1.

[4] EUT L 76 af 19.3.2008, s. 33-38 og 42-55; EUT L 81 af 20.3.2008, s. 38-72; EUT L 97 af 9.4.2008, s. 60-71.

[5] PE 376.314v01-00 – A6-0236/2006 (erklæring, der er knyttet som bilag til Parlamentets betænkning).

[6] KOM(2007) 740 endelig.

[7] KOM(2007) 741 endelig.

[8] KOM(2007) 822 endelig og KOM(2007) 824 endelig.

[9] KOM(2008) 71 endelig.

[10] A6-0345/2008.

[11] Se fodnote 6.

[12] EUT C af , s. .

[13] EUT C af , s. .

[14] EUT C af , s. .

[15] EUT C af , s. .

[16] EFT L 184 af 17.7.1999, s. 23.

[17] EUT L 200 af 22.7.2006, s. 11.

[18] EUT C 255 af 21.10.2006, s. 1.

[19] EFT nr. 121 af 29.7.1964, s. 1977.

[20] EFT L 204 af 11.8.2000, s. 1.